text: দুদকের মামলায় এক সময়ের প্রজ্বলিত প্রদীপ এখন চট্টগ্রাম কারাগারে | CoxsBazar Live 24
  অপরাধ, সারাদেশ সেপ্টেম্বর ১২, ২০২০
  অবসরপ্রাপ্ত মেজর সিনহা মো. রাশেদ খান হত্যা মামলার আসামি টেকনাফ থানার বরখাস্ত ওসি প্রদীপ কুমার দাশকে দুর্নীতি দমন কমিশনের (দুদক) দায়ের করা মামলায় আদালতে হাজির করার জন্য চট্টগ্রাম কেন্দ্রীয় কারাগারে নেয়া হয়েছে।
  শনিবার (১২ সেপ্টেম্বর) সকাল সাড়ে ৯ টার দিকে তাকে কক্সবাজার কারাগার থেকে চট্টগ্রামে নেয়া হয়েছে বলে জানিয়েছেন কারা সুপার মোঃ মোকাম্মেল হোসেন।
  প্রদীপকে বহনকারি গাড়িটি দুপুরে চট্টগ্রাম কেন্দ্রীয় কারাগারের পৌঁছেছেন নিশ্চিত করেছেন চট্টগ্রাম জেল সুপার কামাল হোসেন।
  তিনি বলেন, দুপুর ১২টা ৫০ মিনিটের দিকে প্রদীপ কুমার কারাগারে পৌঁছেন।
  অবৈধভাবে সম্পদ অর্জনের অভিযোগে দুদকের দায়ের করা মামলায় আগামী ১৪ সেপ্টেম্বর তাকে আদালতে হাজির করা হবে।
  প্রসঙ্গত, ২৩ আগস্ট প্রদীপ কুমার দাশ ও তার স্ত্রী চুমকির বিরুদ্ধে দুদক সমন্বিত জেলা কার্যালয়-১ এ বাদি হয়ে মামলাটি দায়ের করেন দুদকের সহকারী পরিচালক মো. রিয়াজ উদ্দীন। এ মামলায় ২৭ আগস্ট মহানগর সিনিয়র স্পেশাল দায়রা জজ শেখ আশফাকুর রহমানের আদালতে প্রদীপ কুমার দাশকে গ্রেফতার দেখানোর আবেদন জমা দেওয়া হয়। আদালত ১৪ সেপ্টেম্বর আদেশের শুনানির জন্য সময় নির্ধারণ করেছেন।